CELEX: 32019D0312(01)
Language: da
Date: 2019-03-08 00:00:00
Title: Kommissionens gennemførelsesafgørelse af 8. marts 2019 om offentliggørelse i den Den Europæiske Unions Tidende af en ansøgning om registrering af en betegnelse som omhandlet i artikel 49 i Europa-Parlamentets og Rådets forordning (EU) nr. 1151/2012 — »Ayrshire New Potatoes«/»Ayrshire Earlies« (BGB)

12.3.2019   
               
               
                  DA
               
               
                  Den Europæiske Unions Tidende
               
               
                  C 94/5
               
            
         KOMMISSIONENS GENNEMFØRELSESAFGØRELSE
         af 8. marts 2019
         om offentliggørelse i den Den Europæiske Unions Tidende af en ansøgning om registrering af en betegnelse som omhandlet i artikel 49 i Europa-Parlamentets og Rådets forordning (EU) nr. 1151/2012
         »Ayrshire New Potatoes«/»Ayrshire Earlies« (BGB)
         (2019/C 94/05)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (1), særlig artikel 50, stk. 2, litra a), og
         ud fra følgende betragtninger:
         
                     (1)
                  
                  
                     Det Forenede Kongerige har indgivet ansøgning til Kommissionen om beskyttelse af betegnelsen »Ayrshire New Potatoes«/»Ayrshire Earlies« i henhold til artikel 49, stk. 4, i forordning (EU) nr. 1151/2012.
                  
               
                     (2)
                  
                  
                     Kommissionen har i henhold til artikel 50 i forordning (EU) nr. 1151/2012 behandlet ansøgningen og konkluderet, at den opfylder betingelserne i forordningen.
                  
               
                     (3)
                  
                  
                     Med henblik på at give mulighed for indgivelse af meddelelser om indsigelse i overensstemmelse med artikel 51 i forordning (EU) nr. 1151/2012, bør det enhedsdokument og den henvisning til offentliggørelsen af varespecifikationen, der er omhandlet i nævnte forordnings artikel 50, stk. 2, litra a), for betegnelsen »Ayrshire New Potatoes«/»Ayrshire Earlies«, offentliggøres i Den Europæiske Unions Tidende —
                  
               BESTEMT FØLGENDE:
         
            Eneste artikel
            Enhedsdokumentet og henvisningen til offentliggørelsen af varespecifikationen, der er omhandlet i artikel 50, stk. 2, litra a), i forordning (EU) nr. 1151/2012 for betegnelsen »Ayrshire New Potatoes«/»Ayrshire Earlies« (BGB), findes i bilaget til denne afgørelse.
            I henhold til artikel 51 i forordning (EU) nr. 1151/2012 giver offentliggørelsen af denne afgørelse ret til at gøre indsigelse mod registreringen af den betegnelse, der er anført i stk. 1, inden for tre måneder fra datoen for offentliggørelsen af afgørelsen i Den Europæiske Unions Tidende.
         
         
            Udfærdiget i Bruxelles, den 8. marts 2019.
            
               
                  På Kommissionens vegne
               
               Phil HOGAN
               
                  Medlem af Kommissionen
               
            
         
         
            (1)  EUT L 343 af 14.12.2012, s. 1.
      
      
         
            BILAG
            ENHEDSDOKUMENT
            
               »AYRSHIRE NEW POTATOES«/»AYRSHIRE EARLIES«
            
            
               EU-nr.: PGI-GB-02286 — 31.1.2017
            
            
               BOB ( ) BGB ( X )
            
            1.   Betegnelse
            
            »Ayrshire New Potatoes«/»Ayrshire Earlies«
            2.   Medlemsstat eller tredjeland
            
            Det Forenede Kongerige
            3.   Beskrivelse af landbrugsproduktet eller fødevaren
            
            3.1.   Produkttype
            
            Kategori 1.6. Frugt, grøntsager og korn, også forarbejdet
            3.2.   Beskrivelse af produktet med betegnelsen i punkt 1
            
            »Ayrshire New Potatoes«/»Ayrshire Earlies« er betegnelsen for umodne kartofler af arten Solanum tuberosum fra natskyggefamilien, Solanaceae, der dyrkes i Ayrshire county i det sydvestlige Skotland. De skal sættes, dyrkes og høstes inden for det afgrænsede geografiske område.
            »Ayrshire New Potatoes«/»Ayrshire Earlies« dyrkes fra basisfrøsorter, der er opført i de nationale sortsregistre i EU's medlemsstater. De hyppigst anvendte sorter og deres anslåede markedsandel er i øjeblikket Epicure (8 %), Casablanca (40 %), Isle of Jura (12 %) og Maris Peer (40 %). Der kan ske ændringer i sorterne, efterhånden som dyrkningsegenskaberne tilpasses, men sortsgrundlaget for »Ayrshire New Potatoes«/»Ayrshire Earlies« vil i høj grad være bestemt af sorternes egenskaber som beskrevet nedenfor samt deres evne til at være klar til høst fra maj til juli.
            »Ayrshire New Potatoes«/»Ayrshire Earlies« har et forholdsvis lavt tørstofindhold på op til 20 %. Tørstoffet varierer alt efter sort, modenhed og tidspunkt på sæsonen.
            »Ayrshire New Potatoes«/»Ayrshire Earlies«-kartoflen er lille (15-65 mm i diameter), rund eller oval med blødt skind. Den har en karakteristisk intens jord- og nøddeagtig smag og aroma. Den har en cremet, fast konsistens som følge af det lave stivelsesindhold på 10-15 %. Stivelsesindholdet varierer alt efter sort og tidspunkt på sæsonen. Det lave stivelsesindhold gør »Ayrshire New Potatoes«/»Ayrshire Earlies« ideelle til kogning og anvendelse, hvor fastholdelse af formen er påkrævet (dvs. i salater). Kartoffelkødets farve varierer fra hvid til cremefarvet alt efter sorten og er ens i hele kartoflen.
            »Ayrshire New Potatoes«/»Ayrshire Earlies« høstes fra begyndelsen af maj til slutningen af juli, før de sene kartofler tages op. De tidlige kartofler, der høstes i maj, sælges uvaskede for at beskytte kartoflernes bløde skind. Jord må maksimalt udgøre 1 % af knoldens vægt. Som sæsonen skrider frem, bliver skindet tilstrækkelig hårdt til at tillade vask.
            »Ayrshire New Potatoes«/»Ayrshire Earlies« sælges enten i løs vægt eller pakket i en række vægtkategorier og med den sidste dag i juli som sidste salgsdato til forbrugeren.
            3.3.   Foder (kun for produkter af animalsk oprindelse) og råvarer (kun for forarbejdede produkter)
            
            —
            3.4.   Specifikke etaper af produktionen, som skal finde sted i det afgrænsede geografiske område
            
            »Ayrshire New Potatoes«/»Ayrshire Earlies« skal sættes, dyrkes og høstes inden for det afgrænsede område.
            3.5.   Særlige regler for udskæring, rivning eller emballering osv. af det produkt, som betegnelsen henviser til
            
            —
            3.6.   Særlige regler for mærkning af det produkt, som betegnelsen henviser til
            
            Mærkningen skal indeholde betegnelsen »Ayrshire New Potatoes« eller »Ayrshire Earlies«.
            4.   Kort angivelse af det geografiske områdes afgrænsning
            
            Området Ayrshire i det vestlige Skotland inden for de geografiske grænser omkring de lokale myndighedsområder North, East og South Ayrshire Council. Ayrshire county afgrænses mod vest af Firth of Clyde og strækker sig fra Skelmorlies kystegne i nord til Ballantrae i syd og Glenbuck i øst. Dette county omfatter også Isle of Arran og Cumbrae Isles.
            5.   Tilknytning til det geografiske område
            
            »Ayrshire New Potatoes«/»Ayrshire Earlies« er tilknyttet til det geografiske område gennem produktets kvalitet og omdømme. »Ayrshire New Potatoes«/»Ayrshire Earlies« har længe været kendt for at indlede sæsonen for nye skotske kartofler. Mange faktorer siges at have påvirket »Ayrshire New Potatoes«/»Ayrshire Earlies«-kartoflens smag, bl.a. den lette jord, det milde klima, gødningsstofferne, den tidlige høst og den hurtige levering til markederne.
            »Ayrshire New Potatoes«/»Ayrshire Earlies«-kartoflens karakteristiske smag påvirkes af den korte dyrkningsperiode. Ayrshires milde klima og enestående jorder gør det muligt at sætte, dyrke og høste »Ayrshire New Potatoes«/»Ayrshire Earlies« tidligt på året og tidligere end i andre egne af Skotland.
            Ayrshire har været vigtig for den skotske (og i det hele taget den britiske) kartoffelindustri, siden der første gang blev berettet om erhvervsmæssig dyrkning af denne afgrøde i Skotland i 1793. Området leverer årets første erhvervsmæssigt dyrkede kartofler i Skotland, og »Ayrshire New Potatoes«/»Ayrshire Earlies« er kendt i hele landet for deres kvalitet og smag og som symbol på den nye sæson. I den historiske og aktuelle pressedækning og andre publikationer har dette produkt også været kendt som »South West Earlies« og »Early Ayrshires«.
            På grund af den lette, sandede jord og tidlige opvarmning fra Golfstrømmen har avlerne i Ayrshire, især langs Ayrshires kyst, altid kunnet sætte deres kartofler nogle uger tidligere end i andre egne af Skotland. Den oprindelige kartoffelafgrødecyklus forløb, fra kartoflen blev sat i juni, til den blev høstet midt på efteråret.
            I bogen »A Corner of Carrick« af James A. Guthrie findes et kapitel med titlen »The Early Ayrshires«. Dette kapitel oplyser om markedsføringen af den tidlige kartoffel, og hvordan to bønder i Ayrshire (Dunlop og Hannah) i 1857 besøgte Kanaløerne (hvor bønderne havde plantet tidlige afgrøder i mange år) for at studere, hvordan de bar sig ad med at dyrke kartofler så tidligt på året.
            I 1881 blev der opfundet en ny metode til tidlig dyrkning af kartofler kaldet spiring, og den blev indført i området af mange avlere i Ayrshire. Med denne nye afgrødeteknik flyttedes starten af dyrkningscyklussen til begyndelsen af februar. Det gør det muligt at høste »Ayrshire New Potatoes«/»Ayrshire Earlies« allerede i anden halvdel af maj i kystegnene af Ayrshire og derefter gradvist længere inde i landet, efterhånden som sæsonen skrider frem.
            Der er registreret pressedækning af de tidlige kartofler fra Ayrshire så tidligt som i 1857, da North British Agriculturalist and Edinburgh Evening News omtalte kartoffelproduktionen som »udbredt langs kysten på de lette og tidlige jorder«. Næsten 100 år senere blev en artikel med overskriften »South-West Earlies vinder kapløbet« trykt i The Glasgow Herald Agriculture Survey (1. februar 1956), hvor der stod, at »i næsten et århundrede har den tidlige kartoffelhøst spillet en højst vigtig rolle i landbrugsøkonomien i det sydvestlige Skotland«.
            I Maybole sogn i Ayrshire var dyrkningen af »Ayrshire New Potatoes«/»Ayrshire Earlies« efter sigende den primære beskæftigelse i 1951 ifølge John Strawhorns og William Boyds statistiske rapport over Skotland. Heather Holmes nævner i sin bog »Tattie howkers« (2005), at »tidlige kartofler blev synonyme med Ayrshire county ligesom betegnelserne »Ayrshires« og »Ayrshire potatoes«, og at produktionen af dem var en »specialiseret og intensiv gren af landbruget i Ayrshire«. I 1901 blev det berettet i North British Agriculturalist, at kartoflen i Girvan var »et meget vigtigt produkt i distriktet«. Bogen »Old West Kilbride« af Molly Blyth har undertitlen »The Tattie Toon« på grund af forbindelsen mellem denne kystby i Ayrshire og kartoffelavlen og i særdeleshed »Ayrshire New Potatoes«/»Ayrshire Earlies«.
            Der var også en artikel på internettet på Farming UK's websted med følgende ordlyd: »Som synonym for sommeren anses den nye Ayrshire-kartoffel generelt for at være en af de smagsmæssigt bedste kartofler, der kan fås, og den er meget efterspurgt i den otte uger lange sæson«.
            Der findes mange sider på internettet, der indeholder opskrifter med »Ayrshire New Potatoes«/»Ayrshire Earlies«. Red Book Recipes skriver: »De tidlige nye kartofler, der kommer fra Ayrshire, er nogle af de bedste i Storbritannien«. Webstedet oplyser om det tidlige kartoffelprodukt og giver anvisninger på, hvordan man tilbereder den perfekte kartoffel.
            
               Henvisning til offentliggørelsen af varespecifikationen
            
            (artikel 6, stk. 1, andet afsnit, i denne forordning)
            https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf